প্রতিবছর ঈদের আনন্দে মেতে উঠতে বান্দরবানে আগমন ঘটে ভ্রমনপিপাসু পর্যটকদের। পর্যটনের অফুরন্ত সম্ভাবনাময় বান্দরবানে প্রকৃতির নির্মল ছোয়া পেতে প্রতিদিনই ছুটে আসছে এখন পর্যটকরা। মেঘলা লেকের উপর নির্মিত ঝুলন্ত সেতু, স্বর্ণ মন্দির এবং শৈল প্রপাত ঝর্ণার স্বচ্ছ পানিতে গা ভাসাচ্ছে হাজার হাজার পর্যটক। নীলাচল এবং নীলগিরি পর্যটন স্পটে মেঘ এসে ভিজিয়ে দিয়ে যাচ্ছে পর্যটকদের। পাহাড়ের সঙ্গে মেঘের লুকোচুরি খেলা এবং মেঘ উড়ে যাবার দৃশ্য দেখে মুগ্ধ হচ্ছে পর্যটকরা। পাহাড়ের চূড়ায় অবস্থিত নীলাচল এবং নীলগিরি পর্যটন কেন্দ্রগুলো যেন মেঘে ভাসছে। সদ্য বিবাহিত পর্যটক দম্পতি রোমেল খান ও সুজানা হক বলেন, বর্ষায় পাহাড়ের সৌন্দর্য ফুটে উঠে। বৃষ্টি যেন নীলাচলের সৌন্দর্য আরো অনেক বাড়িয়ে দিয়েছে। সত্যিই অসাধারণ। ইচ্ছে বান্দরবানের পাহাড়েই থেকে যায়। ঢাকায় বাড়ি ফিরে যেতে মন চাইছে না।